Ռ. ՔՈՉԱՐՅԱՆ - Մենք որդեգրել ենք կոմպլեմենտարության քաղաքականությունը հաշվի առնելով, որ ապրում ենք չափազանց բարդ տարածաշրջանում: Մենք փորձում ենք շահել խոշոր պետությունների ոչ թե շահերի բախումից, այլ ընդհակառակը` համադրումից: Մենք շատ լավ հարաբերություններ ունենք Իրանի հետ, բայցեւ բավական ակտիվ զարգացնում ենք տնտեսական եւ ռազմական ոլորտում մեր համագործակցությունը եւ ՆԱՏՕ-ի եւ Միացյալ Նահանգների հետ: Եւ, իհարկե, ունենք շատ սերտ հարաբերություններ Ռուսաստանի հետ` նույնպես եւ տնտեսական եւ ռազմական ոլորտում: Ամենից կարեւորը` չանել քայլեր, որոնք կարող են մեր գործընկերների կողմից դիտվել որպես վտանգ իրենց անվտանգության համար: Տվյալ դեպքում, եթե մեզ հաջողվել է Իրանի եւ Միացյալ Նահանգների հետ ունենալ լավ հարաբերություններ, չեմ կարծում, որ Լատվիայի հետ կարող է որեւէ խոչընդոտ լինել: Մեր պաշտպանության նախարարը եղել է ձեզ մոտ պաշտոնական այցով, եւ այստեղ եւս մենք տրամադրված ենք բավական ակտիվ զարգացնել մեր հարաբերությունները: